Eelarvepoliitika valdkonnas on oluline, et kõik valitsused rakendaksid 2011. aastal täielikult eelarve konsolideerimiskavasid. Vajadusel tuleb kiiresti võtta täiendavaid korrigeerimismeetmeid, et tagada eelarve jätkusuutlikkus. Pärast 2011. aastat peavad riigid oma mitmeaastastes kohandamisprogrammides täpsustama konkreetsed poliitilised meetmed, et tõsta eelarve konsolideerimisega seotud eesmärkide usaldusväärsust. Kogemused näitavad, et kulude piiramine on oluline samm tugeva eelarvepositsiooni saavutamise ja  hoidmise suunas, eelkõige siis, kui see on sätestatud siduvate riigisiseste eeskirjadega. See aitab suurendada kindlustunnet riikide rahanduse jätkusuutlikkuse suhtes, vähendada intressimäärade riskipreemiaid ning parandada tingimusi tugevaks ja püsivaks majanduskasvuks. Finantsturgudel valitsevat survet silmas pidades on usaldusväärse poliitika rakendamine väga tähtis.